Olga Rodriguez

Olga Rodríguez Francisco (Leon, 1975eko abenduaren 19a) leondar kazetari, ikerlari eta idazlea da, nazioarteko informazioan, Ekialde Hurbilean eta Giza Eskubideetan espezializatua. SER irrati-katean, Cuatro eta CNN+ kateetan eta elDiario.es hedabide digitalean egin du bere ibilbidea; elDiario.es-en sortzaileetako bat da. Ekialde Hurbileko eta Afrika iparraldeko azken bi hamarkadetako gatazka garrantzitsuenak jarraitu ditu, eta hainbat aitorpen jaso ditu lan horrengatik. Ameriketako Estatu Batuetan ere egin izan du lan, hainbat etapatan. Hainbat liburu idatzi ditu. 

 Bizitza 
Madrilgo Unibertsitate Konplutentsean Kazetaritzan lizentziatua eta Urrutiko Hezkuntzarako Unibertsitate Nazionalean (UNED) Ekialde Hurbileko Gatazketan Unibertsitate Espezialista da. Mende honetako nazioarteko informazio-gertakari garrantzitsuenetako batzuk jarraitu ditu.

 Ibilbidea 
Aipagarriak dira 2011n Egiptotik Udaberri Arabiarrari buruz egin zituen lanak. Izan ere, 2004az geroztik, mugimendu sozial eta aktibistekin harremanak izan zituen eta haiei buruz zenbait liburu idatzi zituen, eta horrek ahalbidetu zion Arabiar Udaberria gertutik jarraitzea. Halaber, kronikak eta erreportajeak idatzi zituen munduko leku ugaritako gertakariei buruz, hala nola 2003ko Irakeko inbasio eta okupazioa, Palestinar Lurralde Okupatuetako, Afganistango eta Siriako errefuxiatuen krisiaren estaldura, eskualde horietako gertaerei buruzko analisiak, Mexikoko zigorgabetasunari buruzko ikerketak eta erreportajeak, edo Espainiako egoera ekonomiko eta sozialari buruzko kronikak, krisiak eragindakoak protagonistak hartuta.

Bere ibilbide profesionalaren zati bat SER irrati-katean, Cuatro eta CNN+ kateetan garatu du, baita El País, Diario Público, Periodismo Humano eta Radio Nacional de España komunikabideekin kolaborazioak egin ere. ElDiario.es-en sortzaileetako bat eta jabekideetako bat da. Bertan, Giza Eskubideetan espezializatutako Desalambre atalaren zuzendari eta buru gisa lan egin izan du. Bertan badu asteroko iritzi-zutabe bat, eta hantxe idazten ditu erreportajeak, kronikak eta nazioarteko politikari buruzko analisiak. Giza Eskubideekin konprometitutako kazetaritza egiteagatik eta horien urraketak salatzeagatik nabarmentzen da, bai Ekialde Hurbilean, bai Espainian eta beste herrialde batzuetan.

Kazetari lanetan aritu da Afganistanen, Ameriketako Estatu Batuetan, Egipton, Iraken, Israelen, Jordanian, Kosovon, Libanon, Mexikon, Sirian, Palestinako Lurralde Okupatuetan eta Yemenen, besteak beste. Kazetari izan zen Bagdaden 2003ko Irakeko inbasio osoan, eta bertatik ekarri zituen bere eguneroko irrati kronikak SER irrati-katerako, zeinetan kontatu zituen bonbardaketen fasea, Sadam Husseinen erorketa, aginterik ezaren aurrean zabaldutako kaosa, arpilatzeak, Bagdadeko Liburutegiaren sutea, Irakeko gizartearen zatikatzea eta pasibotasuna.
Bagdadeko Palestina hotelean egon zen, eta handik ikusi zuen AEBk hotel horren aurka egindako erasoa, zeinetan Jose Couso kameralari espainiarra eta Taras Protsyuk kazetari ukrainarra erail zituzten. Ordutik, beste hainbat lankiderekin batera, aktiboki lan egin du Cousoren hilketaren inguruko ikerketa independente baten bila. Gertatutakoaren lekuko zuzen gisa, bi aldiz deklaratu zuen Auzitegi Nazionalean, Jon Sistiaga eta Carlos Hernandez kazetariekin batera.

Libanoko, Afganistango, Irakeko, Palestinako Lurralde Okupatuetako, Israelgo eta Yemengo gatazkak estali ditu. Eskualdean ezagutu dituen pertsonen istorioen bidez, zeinen biografiak inguru haietako historia biltzen baitu, honako liburu hau idatzi zuen: «El hombre mojado no teme a la lluvia. Voces de Oriente Medio» (Debate, 2009), zeinak kritika onak jaso zituen eta hainbat edizio izan zituen. 2011n, Egipto oinarri hartuta estali zituen arabiarren matxinadak, eta, horren ostean, liburu hau idatzi zuen: «Yo muero hoy. Las revueltas en el mundo árabe» (Debate, 2012).

Bere liburuetako bi -Aquí Bagdad. Crónica de una guerra (2004) eta El hombre mojado no teme la lluvia- Andres Limaren Shock II antzezlanaren parte dira. Bertan, Maria Morales aktoreak Olga Rodriguez beraren rola egiten du, eta 2003an Bagdaden kazetarien hotelari egindako eraso estatubatuarra erreproduzitzen, eta Alba Flores aktoreak Minal, Yamilaren alabaren papera egiten du; Yamila atxilotu eta torturatu egin zuten Abu Ghraibeko kartzelan. Gertaera hura Olga Rodriguezek kontatu zuen El hombre mojado no teme la lluvia lanean.

Gainera, Juan Diego Bottok zuzendu eta Luis Tosar eta Penelope Cruz protagonista dituen En los márgenes filmeko gidoilaria da, non prekarietatea eta etxegabetzeen drama jorratzen diren. 

Unibertsitateek, gizarte-kolektiboek eta hainbat erakundek antolatutako tailer eta hitzaldietan parte hartzen du, Kazetaritzari, Giza Eskubideei, Ekialde Hurbilari eta gaurkotasunari buruz.

Errefuxiatuen drama jarraitu du hainbat herrialdetan: Iraken, Sirian, Turkian, Libanon, Jordanian, baita Grezian, Ipar Mazedonian, Serbian edo Hungarian. 2004an hasi zen, Irakeko, Siriako, Afganistango edo Palestinako errefuxiatuen istorioak dokumentatzen eta horien berri ematen. Espainian azken urteetako mugimendu sozial eta politikoak estali ditu, eta hainbat eztabaida publiko moderatu ditu.

Madrilgo Kazetarien Elkarteko eta UNRWA Espainiako Zuzendaritza Batzordeko kidea da (Palestinar Iheslarientzako Nazio Batuen Agentzia).

Juan Diego Botto aktorearen bikotekidea da, eta harekin alaba bat du.

 Lanak 
 Aquí Bagdad. Crónica de una guerra (Editorial Velecío, 2004).
 José Couso, la mirada incómoda (2004), egilekidea.
 El hombre mojado no teme la lluvia. Voces de Oriente Medio (Editorial Debate, 2009).
 Yo muero hoy. Las revueltas en el mundo árabe (Editorial Debate, 2012).
 Karama. Las revueltas árabes (Editorial EnDebate, digital)

 Aintzatespenak 

 Premio Periodista Enfocada Lupa Saria jaso zuen, 2016an, hiru kazetari finalisten artean, berari eman zizkioten bozka gehien ia 9.000 parte-hartzailek, kazetaritzarekin eta giza eskubideekin duen konpromisoagatik. Gizonezkoetan, Jordi Évole izan zen bozkatuena.
 Espainiako Giza Eskubideen Aldeko Kazetaritza eta Giza Eskubideen Saria 2015ean, Kazetaritza Ikuspegia Saria (2014) giza eskubideen defentsan eta horien aurkako urraketen salaketan konprometitutako kazetaritzagatik, Bakearen Luma Saria (2006) Iraketik egindako informazio-lanagatik, Kazetarien Nazioarteko Kluba Saria Lan Informatiborik Onenari (2006) Ortega y Gasset Sari Kolektiboa (2003) eta Turia Saria Hedabideen Ekarpen Onenari (2003), Iraketik egindako kronikengatik.
 2018an, Honoris Causa Pimentel Fonseca saria jaso zuen Rodriguezek Italian, giza eskubideen alde egiteagatik. 2019ko apirilean, Rodriguezek Adierazpen Askatasunaren saria jaso zuen “Avuelapluma” Cacereseko astekariaren “Avuelapluma” Kultur Elkartearen Sarien XII. edizioan, “kulturaren eta adierazpen askatasunaren aldeko apustuan”.

 Erreferentziak 

 Kanpo estekak 


Kategoria:Kazetariak
Kategoria:Emakume kazetariak
Kategoria:Espainiako kazetariak
Kategoria:XXI. mendeko kazetariak
Kategoria:Leondarrak
Kategoria:Madrilgo Complutense Unibertsitateko ikasleak